भारत सरकार

उपभोक्ता मामले, खाद्य और सार्वजनिक वितरण मंत्रालय

## खाद्य और सार्वजनिक वितरण विभाग

राज्‍य सभा

अतारांकित प्रश्‍न संख्या 1442

5 दिसम्‍बर, 2011 के लिए प्रश्‍न

**मार्कफेड को निधियां जारी किया जाना**

1442. श्री नंदी येल्लैया:

क्या उपभोक्ता मामले, खाद्य और सार्वजनिक वितरण मंत्री यह बताने की कृपा करेंगे कि:

(क) क्या 'मार्कफेड' नामक नोडल अभिकरण ने आंध्र प्रदेश के संबंध में वर्ष 2003-04, 2004-05 और 2005-06 के लिए अन्तिम रूप से निर्धारित आर्थिक लागतों के अनुमोदन हेतु समस्त जानकारी और दस्तावेज प्रस्तुत कर दिए हैं;

(ख) यदि हां, तो भारतीय रिर्जव बैंक से 'फूड क्रेडिट' जारी कराने हेतु अंतिम रूप से निर्धारित आर्थिक लागतों को अनुमोदन प्रदान करने और मार्कफेड को 54.54 करोड़ रुपए जारी करने के लिए आवश्यक निर्देश जारी न किए जाने के क्या कारण हैं;

(ग) क्या सरकार उक्त राशि तुरन्त जारी करेगी; और

(घ) यदि नहीं, तो उसके क्या कारण हैं?

उत्तर

उपभोक्ता मामले, खाद्य और सार्वजनिक वितरण मंत्रालय में राज्य मंत्री (स्‍वतंत्र प्रभार)

(प्रो0 के0वी0 थॉमस)

**(क) और (ख):** आंध्र प्रदेश सरकार/मार्कफेड द्वारा प्रस्‍तुत सूचना और दस्‍तावेजों के आधार पर आंध्र प्रदेश के संबंध में 2003-04, 2004-05 और 2005-06 के लिए मोटे अनाजों की खरीद हेतु प्रासंगिक खर्चों की दर को अंतिम रूप दे दिया गया है और इन्‍हें क्रमश: 11.6.2010, 30.6.2010 और 30.3.2011 को राज्‍य सरकार को सूचित कर दिया गया है। प्रत्‍येक फसल वर्ष के आरम्‍भ में विभाग द्वारा निर्धारित अनंतिम दरों के आधार पर भारतीय खाद्य निगम को सुपुर्द खाद्यान्‍नों के स्‍टाक के लिए राज्‍य एजेंसियों को अनंतिम भुगतान किया जाता है। दरों को अंतिम रूप देने के बाद मार्कफेड सहित राज्‍य सरकार और इसकी एजेंसियां अंतिम दरों के आधार पर भारतीय खाद्य निगम को शेष राशि के लिए अपने दावे प्रस्‍तुत करती हैं तथा उन्‍हें भुगतान रिलीज किया जाता है। मार्कफेड द्वारा प्रस्‍तुत दावों/दस्‍तावेजों के सत्‍यापन के बाद ही अंतिम आर्थिक लागत का अनुमोदन और अंतिम दावे को रिलीज किया जा सकता है।

**(ग)** **और (घ):** राज्‍य एजेंसियों के लिए भुगतान रिलीज करने की मौजूदा स्‍कीम के अनुसार निर्धारित की गई अंतिम दरों के आधार पर राज्‍य एजेंसियों द्वारा प्रस्‍तुत दावों/दस्‍तावेजों का सत्‍यापन करने के बाद भारतीय खाद्य निगम द्वारा शेष राशि का अंतिम भुगतान रिलीज किया जाता है।

..............